«ԹԵՈՖԱՐՄԱ ԻՄՊՈՐՏ» ՍՊԸ-Ի ՏՆՕՐԵՆ ՎԱՀՐԱՄ ՄԱԿԻՆՅԱՆԻՆ

ՀՎՀՀ 00471216

Հասցե՝ Արմավիրի մարզ, Փարաքար, գ. Թաիրով, Դեմիրճյան թղմ., 1փ, 22/1

Հեռ. +374 11 60 66 06

Էլ. հասցեն՝ [info@theopharma.](mailto:info@theopharma.)am

Ծանուցում

Պայմանագիրը միակողմանի մասնակի լուծելու մասին

Հարգելի´ պարոն Մակինյան,

Առողջապահության նախարարության և «Թեոֆարմա Իմպորտ» ՍՊԸ-ի (այսուհետ՝ Ընկերություն) միջև 27.05.2025թ. կնքվել է «ՀՀ ԱՆ ԷԱՃԱՊՁԲ-2025/37/2-1» պայմանագիրը (այսուհետ՝ Պայմանագիր)՝ 14,985,000 (տասնչորս միլիոն ինը հարյուր ութսունհինգ հազար) ՀՀ դրամ ընդհանուր արժեքով՝ «Գնումների մասին» ՀՀ օրենքի 15-րդ հոդվածի 6-րդ մասի հիման վրա:

Համապատասխան ֆինանսական միջոցներ նախատեսվելուց հետո, 09.07.2025թ. կողմերի միջև կնքված թիվ 1 Համաձայնագրով սահմանվել է, որ «Դակտինոմիցին» դեղը 80 հատ քանակով պետք է մատակարարվի համաձայնագիրը կնքելուց հետո 20 օրացուցային օրերի ընթացքում:

Պայմանագրի 2.1.1 կետով սահմանաված է, որ գնորդը իրավունք ունի «Ապրանքը պայմանագրով սահմանված ժամկետում Վաճառողի կողմից չմատակարարելու դեպքում հրաժարվել ապրանքից, եթե մատակարարման ժամկետները խախտվել են 10 օրից ավելի», ինչպես նաև Պայմանագրի 2.1.7 կետով՝ գնորդը իրավունք ունի «Միակողմանի լուծել պայմանագիրը (լրիվ կամ մասնակի), եթե Վաճառողն էականորեն խախտել է պայմանագիրը: Պայմանագրի 2.1.7.1 կետի բ) պարբերությամբ սահմանաված է, որ պայմանագրի խախտելն էական է համարվում, եթե ապրանքի մատակարարման ժամկետները խախտվել են 10 օրից ավելի:

Գնման գործընթացի պատասխանատու ստորաբաժանումը 26.12.2025թ. թիվ Ն/22/18519-2025 գրությամբ առաջարկել է կիրառել «Դակտինոմիցին» դեղի մասով պայմանագրով նախատեսված դրույթները:

ՀՀ քաղաքացիական օրենագրքի (այսուհետ՝ Օրենսգիրք) 408-րդ հոդվածի համաձայն՝ պարտավորության խախտում է համարվում այն չկատարելը կամ անպատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակությամբ որոշվող այլ պայմանների խախտմամաբ) կատարելը: Օրենսգրքի 466-րդ հոդվածի 3-րդ մասի համաձայն՝ պայմանագիրը լրիվ կամ մասնակի կատարելուց միակողմանի հրաժարվելու դեպքում, երբ պայմանագրից հրաժարվելը թույլատրվում է օրենքով կամ կողմերի համաձայնությամբ, պայմանագիրը համապատասխանաբար համարվում է լուծված կամ փոփոխված:

Հաշվի առնելով այն հանգամանքը, որ Ընկերությունը խախտել է պայմանագրով ստանձնած պարտավորությունները, և հիմք ընդունելով պատասխանատու ստորաբաժանման առաջարկը, Առողջապահության նախարարությունը՝ ղեկավարվելով վերը նշված իրավական հիմքերով, միակողմանի մասնակի հրաժարվում է 27.05.2025թ. կնքված «ՀՀ ԱՆ ԷԱՃԱՊՁԲ-2025/37/2-1» պետության կարիքների համար ապրանքի մատակարարման պայմանագրից՝ համարելով այն մասնակի լուծված:

«Գնումների մասին» ՀՀ օրենքի 6-րդ հոդվածի 1-ին մասի 6-րդ կետի համաձայն՝ մասնակիցն ընդգրկվում է գնումների գործընքացին մասնակցելու իրավունք չունեցող մասնակիցների ցուցակում, եթե խախտել է պայմանագրով նախատեսված կամ գնման գործընթացի շրջանակում ստանձնած պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը կամ գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով և (կամ) պայմանագրով սահմանաված ժամկետում չի վճարել հայտի, պայմանագրի և (կամ) որակավորման ապահովման գումարները:

Հաշվի առնելով վերոգրյալը, տեղեկացնում եմ՝ Պայմանագրի միակողմանի մասնակի լուծման արդյունքում պայմանագրի կատարման ապահովման գումարը կազմում է 164,000 (մեկ հարյուր վաթսունչորս հազար) ՀՀ դրամ և որակավորման ապահովման գումարը կազմում է 246,000 (երկու հարյուր քառասունվեց հազար) ՀՀ դրամ: Վերոգրյալ գումարները անհրաժեշտ է վճարել ՀՀ ֆինանսների նախարարության կողմից բացված գանձապետական **900008000664** հաշվեհամարին:

Միաժամանակ տեղեկացնում եմ, եթե մինչև 2026 թվականի հունվարի 9-ը ներառյալ Ձեր կողմից վճարվի վերը նշված 164,000 (մեկ հարյուր վաթսունչորս հազար) ՀՀ դրամ ՝ պայմանագրի կատարման ապահովման և 246,000 (երկու հարյուր քառասունվեց հազար) ՀՀ դրամ ՝ որակավորման ապահովման գումարները, ապա Ընկերությունը չի ներառվի գնումների գործընթացին մասնակցելու իրավունք չունեցող մասնակիցների ցուցակում: Նշված բոլոր գումարները անհրաժեշտ է վճարել Կենտրոնական գանձապետարանում լիազորված մարմնի անվամբ բացված վերը նշված գանձապետական հաշիվներին և վճարման հանձնարարականների բնօրինակները մինչև 2026 թվականի հունվարի 9-ը ներառյալ ներկայացնել Առողջապահության նախարարության ֆինանսատնտեսագիտական վարչության գնումների համակարգման բաժին (209 սենյակ):

ՀԱՐԳԱՆՔՈՎ՝ ՎԱՐԴԱՆՈՒՇ ԳՐԻԳՈՐՅԱՆ



Կատարող Հասմիկ Սարգսյան

ԱՆ ֆինանսատնտեսագիտական վարչություն

հեռ. (060) 80-80-03/1804